Document ID: 32004D0262

Komission päätös,
tehty 17 päivänä maaliskuuta 2004,
eräistä Etelä-Afrikasta lähtöisin oleviin rekisteröityihin hevosiin liittyvistä suojatoimenpiteistä
(tiedoksiannettu numerolla K(2004) 808)
(ETA:n kannalta merkityksellinen teksti)
(2004/262/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(1), ja erityisesti sen 18 artiklan 1 kohdan,
sekä katsoo seuraavaa:
(1) Eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26 päivänä kesäkuuta 1990 annetussa neuvoston direktiivissä 90/426/ETY(2) säädetään afrikkalaista hevosruttoa koskevista toimenpiteistä.
(2) Rekisteröityjen hevosten tilapäiseen tuontiin ja tuontiin tietyistä Etelä-Afrikan osista yhteisöön sovellettavat eläinten terveyttä koskevat vaatimukset vahvistetaan komission päätöksellä 97/10/EY(3).
(3) Afrikkalaisen hevosruton on ilmoitettu puhjenneen Etelä-Afrikan Länsi-Kapmaan valvontavyöhykkeellä ja päätöksen 97/10/EY mukaisesti vahvistetusta afrikkalaisesta hevosrutosta vapaasta alueesta noin 40 kilometrin päässä olevissa hevosissa; kyseinen tautivapaa alue on ainoa alue Etelä-Afrikassa, josta hevosten vienti muihin maihin on sallittu.
(4) Etelä-Afrikan toimivaltaiset eläinlääkintäviranomaiset ovat toteuttaneet tarpeelliset toimenpiteet taudin torjumiseksi, mukaan luettuna 20 kilometrin säteellä taudin puhkeamisalueesta olevien taudille alttiiden eläinten rokottaminen.
(5) Tämän taudin esiintyminen Länsi-Kapmaan valvontavyöhykkeellä saattaa uhata vakavasti yhteisön hevoseläimiä; rokotuksiin turvautuminen tautivapaan alueen lähellä estää lisäksi aluejaon jatkamisen yhteisön lainsäädännön ja kansainvälisesti hyväksyttyjen terveysvaatimusten mukaisesti.
(6) Vaikka viranomaiset ovat keskeyttäneet rekisteröityjen hevosten tuonnin tautivapaalta alueelta jäsenvaltioihin, yhteisön tasolla on vahvistettava Etelä-Afrikasta lähtöisin olevien rekisteröityjen hevosten tilapäistä tuontia, kauttakulkua ja tuontia koskevia suojatoimenpiteitä.
(7) Etelä-Afrikasta lähtöisin olevien rekisteröityjen hevosten tilapäinen ja pysyvä tuonti sekä kauttakulku olisi keskeytettävä. Tilanne olisi kuitenkin arvioitava uudelleen toimivaltaisten viranomaisten toimittamien tietojen ja taudin torjumiseksi toteutettujen toimenpiteiden vaikutusten perusteella.
(8) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on kiellettävä Etelä-Afrikasta lähtöisin olevien rekisteröityjen hevosten tilapäinen tuonti, kauttakulku ja tuonti.
2 artikla
Jäsenvaltioiden on muutettava Etelä-Afrikasta lähtöisin olevien rekisteröityjen hevosten tilapäisen tuonnin, kauttakulun ja tuonnin osalta soveltamansa toimenpiteet tämän päätöksen mukaisiksi. Niiden on ilmoitettava niistä komissiolle.
3 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä maaliskuuta 2004.

Labels: 3
18
6